Yoyogi

Yoyogi () on Tokion kaupunginosa ja alue Shibuyan erillisalueen pohjoisrajalla. Se sijaitsee aivan Shinjukun aluekeskuksen lounaispuolella. Yoyogin kaupunginosaan kuuluu tiiviisti rakennettu asuin- ja toimistoalue Shinjukun rautatieaseman sekä Meiji-jingūn šintolaisen pyhäkön ja Yoyogin puiston välimaastossa. Laajemmassa merkityksessä Yoyogin alueeseen luetaan myös Yoyogi-Kamizonochōn ja Moto-Yoyogichōn kaupunginosat, eli koko Yamanote-linjan länsipuolinen seutu Shinjukun ja Harajukun rautatieasemien välissä. Meiji-jingūn ja Yoyogin puiston lisäksi alueella on kulttuuri-, urheilu- ja koulutustoimintaa.
Yoyogin kaupunginosan pinta-ala on 1,23 neliökilometriä, ja se jakautuu viiteen osa-alueeseen, jotka on numeroitu Yoyogi 1-chōme–Yoyogi 5-chōme. Niissä on yhteensä 24 855 asukasta (tammikuussa 2025). Kaupunginosan väestötiheys on siten noin 20 200 asukasta neliökilometrillä.
Historia.
Yoyogin kylä tunnetaan jo Sengoku-kauden dokumenteista. Nimi Yoyogi merkitsee kirjaimellisesti ’sukupolvien puuta’, ja sen alkuperälle on useita selityksiä. Yhden teorian mukaan nimi olisi peräisin suurelta momipihdalta, joka sijaitsi Edo-kaudella 1600–1800-luvuilla Hikonen daimiokunnan Ii-klaanin residenssin alueella. Se oli Edonkin mittakaavassa vanha ja suurikokoinen puu, joka tuhoutui lopulta toisessa maailmansodassa. Toisen selityksen mukaan kylä olisi nimetty idänkolmioka-puiden mukaan, joita kyläläiset olivat sukupolvien ajan viljelleet. Edo-kaudella Yoyogin seudulla oli kyläasutusta, daimioiden residenssejä ja joutomaata. Yoyoginon niittyä käytettiin haukkametsästysalueena.
Meiji-restauraation jälkeen vuonna 1889 Japanin keisarihovi osti aiemmin Ii-klaanille kuuluneen maa-alueen. Vuonna 1915 sinne avattiin edesmenneelle keisari Meijille omistetun Meiji-jingūn pyhäkön sisempi puutarha, ja koko pyhäkkö valmistui vuonna 1920. Entiselle haukkametsästysalueelle perustettiin puolestaan vuonna 1909 Yoyogin paraatikenttä. Sinne rakennettiin toisen maailmansodan jälkeen Washington Heights -niminen asuinalue Yhdysvaltain armeijalle. Myöhemmin sen paikalle kaavoitettiin Tokion vuoden 1964 olympialaisten olympiakylä. Olympiakisojen päätyttyä alueesta tehtiin julkinen Yoyogin puisto.
Kaupunkikuva ja rakennukset.
Yoyogin kaupunginosa sijaitsee Shibuyan erillisalueen pohjoisreunalla Shinjukun aluekeskuksen lounaispuolella. Laajemmassa merkityksessä alueen nimenä Yoyogiin voidaan lukea Yoyogi-Kamizonochōn kaupunginosa, johon kuuluvat Meiji-jingūn pyhäkkö ja Yoyogin puisto, sekä Moto-Yoyogichōn kaupunginosa Yoyogin kaupunginosan lounaispuolella. Näiden lisäksi Yoyogin naapurikaupunginosia ovat idässä Sendagaya, etelässä Tomigaya, lännessä Hatsudai ja pohjoisessa Shinjukun erillisalueen Nishi-Shinjuku. Yoyogin alue ulottuu nykyisin historiallisen Yoyogin kyläasutuksen itäpuolelle.
Yoyogin kaupunginosan alueella on vauraita asuinalueita ja toimistorakennuksia. Lähellä Shinjukun rautatieasemaa on JR-rautatiekonsernin sairaala, lounaisosassa Yoyogi-Hachimanin aseman lähellä sijaitsee Yoyogi Hachiman-gūn šintolainen pyhäkkö. Pohjoisosassa on Bunka gakuen -yliopiston kampus. Meiji-jingū puutarhoineen ja Yoyogin puisto muodostavat erään Tokion suurista viheralueista. Alue tunnetaan myös vuosien 1964 ja 2020 kesäolympialaisten tapahtumapaikkana: kilpailuja järjestettiin läheisen Japanin kansallisstadionin lisäksi Yoyogin kansallisstadionilla, joka sijaitsee Jinnanin kaupunginosan puolella. Jinnanissa on myös yleisradioyhtiö NHK:n suuri . Vuoden 1964 olympiakylän paikalla Yoyogin puiston yhteydessä on nykyään Kansallinen nuorten olympiakeskus ("National Olympics Memorial Youth Center").
Liikenne.
Yoyogin kaupunginosan koillisrajalla on Shinjukun asema, Japanin vilkkain rautatieterminaali. Asemaa palvelevat monet JR Higashi-Nihonin rautatielinjat, kuten Yamanote-linja, Chūō–Sōbu-linja, Saikyō-linja ja Shōnan–Shinjuku Line. Lisäksi asemalle päättyvät Keiō-, Odakyū- ja Seibu-yhtiöiden rautatielinjat. Asemalta on vaihtoyhteys useille Tokion metron linjoille. Shinjukun aseman eteläpuolella on Yoyogin asema, jota käyttävät Yamanote- ja Chūō–Sōbu-linjat sekä Toei-metron Ōedo-linja. Shinjukusta Yoyogin kaupunginosan läpi lounaaseen kulkee Odakyūn Odawara-linja, joka pysähtyy Minami-Shinjukun, Sangūbashin ja Yoyogi-Hachimanin asemilla. Yoyogi-Hachimanin aseman vieressä kaupunginosan eteläreunalla on myös Tōkyō metron Chiyoda-linjan Yoyogi-kōenin asema, luoteisrajalla vuorostaan Keiō-päälinjan käyttämä Hatsudain asema.
Yoyogin läpi kulkee itä–länsisuunnassa Tokion pääkaupunkimoottoritien Shinjuku-linja eli linja nro. 4. Pääkatuja ovat esimerkiksi kaupunginosan pohjoisrajalla kulkeva Japanin valtatie 20 eli historiallinen Kōshū-kaidō ja länsirajalla kulkeva Yamate-dōri eli Tokion metropolintie 317.